
Paaugliai atkartoja socialinių tinklų grožio rutinas: specialistė patarė, ką ir kada geriausia pradėti naudoti
Socialiniuose tinkluose netrūksta kelių ar net keliolikos žingsnių veido priežiūros rutinų, kurias vis dažniau nori išbandyti ir paaugliai. Vis dėlto jaunai odai gausybės priemonių dažniausiai nebūtina – kur kas svarbiau žinoti, kada pakanka paprasto prausiklio ir drėkinamojo kremo, o kada galima įtraukti papildomų produktų. Prasidėjus lietuviškame prekybos tinkle „Maxima“ „Grožio mugei“, kosmetologė paaiškina, kokias priemones galima drąsiai išbandyti ir su kuo geriau neskubėti.
Viena iš „Maximos“ Pirkimų departamente veikiančių skyriaus vadovių Edita Nomicė, atsakinga už kosmetikos ir higienos prekių asortimentą tinkle, pastebi, kad veido odos priežiūros kategorija pastaraisiais metais gerokai išsiplėtė – greta įprastų kasdienių priemonių pirkėjai gali rinktis vis daugiau skirtingos paskirties produktų.
„Veido priežiūros pasirinkimas šiandien yra gerokai įvairesnis – šalia prausiklių ir drėkinamųjų kremų turime serumų, esencijų, įvairios paskirties kaukių, lokalių priemonių, taip pat vis daugiau skirtingų kosmetikos prekių ženklų. Būtent veido priežiūrai skiriame didžiausią dėmesį – orientuojamės į šiuo metu vis dar itin populiarią korėjietišką kosmetiką, priemones jautriai veido odai. Platų pasirinkimą galima rasti ir plaukų bei kūno priežiūros kategorijose. Natūralu, kad gausi pasiūla kelia ir nemažai klausimų įvairaus amžiaus pirkėjams, ypač jauniems: kokios priemonės iš tiesų reikalingos, o kurios tėra trumpalaikių tendencijų dalis“, – sako E. Nomicė.
Apžvelgdama šiuo metu socialiniuose tinkluose itin populiarią madą, kada paaugliai atkartoja suaugusiųjų grožio ritualus, kosmetologė Laima Adomaitytė-Ruzgienė primena, kad poreikis rūpintis veido oda yra itin individualus ir vieno amžiaus, kada galima ar reikia priemonių – nėra. Visgi, ankstyvoje paauglystėje galima pradėti formuoti tam tikrus veido odos priežiūros įpročius.
„Maždaug nuo 10–11 metų galima pradėti nuo paprasto veido prausiklio ir lengvos tekstūros drėkinamojo kremo. Svarbu išmokti tinkamai nuvalyti odą, ją drėkinti ir saugoti nuo saulės – vasarą naudoti kremą su SPF 50 apsauga. Žiemą, ypač daugiau laiko leidžiant lauke, gali prireikti sodresnės tekstūros kremo. Toliau priežiūrą jau reikėtų papildyti atsižvelgiant į konkretaus paauglio odos būklę“, – aiškina kosmetologė, „Santariškių grožio ir terapijos namų“ įkūrėja.
Ne viskas, ką naudoja suaugusieji, reikalinga paaugliams
„Maximos“ duomenys rodo, kad susidomėjimas veido odos priežiūros priemonėmis nuolat vis didėją – vien šiemet sausio–rugsėjo laikotarpiu jų pirkėjai įsigijo 16 proc. daugiau nei tuo pačiu metu pernai. 
Augant susidomėjimui įvairia veido ir kūno priežiūros kosmetika, noras išbandyti serumus, esencijas ar kitas aktyvesnes priemones natūralu kyla ir paaugliams. Tačiau L. Adomaitytė-Ruzgienė pataria jų neįtraukti vien dėl to, kad tokie produktai populiarūs socialiniuose tinkluose.
„Paaugliams nereikia jauninamosios kosmetikos ar priemonių su tokiomis aktyviosiomis medžiagomis kaip retinolis ar peptidai. Vėlyvojoje paauglystėje, jei atsiranda konkretus poreikis, pasitarus su kosmetologu ar dermatologu priežiūrą galima papildyti esencija ar serumu. Tačiau jaunesniame amžiuje geriau pradėti nuo paprastesnių priemonių ir stebėti, kaip į jas reaguoja oda“, – pataria kosmetologė.
Esant pavieniams spuogams, pasak L. Adomaitytės-Ruzgienės, galima rinktis lokaliai naudojamas priemones, o papildomos drėkinamosios priemonės gali būti ir paprastas pasilepinimas. Jei bėrimai gausūs, ilgai nepraeina ar odos būklė blogėja, kosmetologė pataria pasitarti su specialistu.
„Lakštinė kaukė gali būti paprastas būdas papildomai sudrėkinti odą arba tiesiog pasilepinti. Jaunai odai geriausia rinktis paprastesnės sudėties drėkinamąsias kaukes, pavyzdžiui, su alavijais, hialurono rūgštimi, keramidais ar skvalanu. Lūpoms tinka vazelinas, balzamas ar lūpų kaukė, ypač jei jos sausėja“, – vardija L. Adomaitytė-Ruzgienė.
Plaukų kaukė ar aliejukas – pagal poreikį
Paauglių dėmesį patraukia ne tik veido, bet ir įvairios plaukų priežiūros priemonės – kaukės, aliejukai ir kiti produktai. Čia kosmetologė siūlo atsižvelgti į individualią plaukų bei galvos odos būklę.
„Svarbiausia paauglį išmokyti tinkamos plaukų ir galvos odos higienos. Jei plaukai ir galvos oda sveiki, papildomai naudoti aliejukų ar kaukių nėra būtina. Tačiau jei plaukai sausėja, jų būklė pasikeičia, juos dažant ar dažnai formuojant, gali prireikti papildomos priežiūros. Atskirai reikėtų reaguoti atsiradus pleiskanų ar kitų galvos odos problemų“, – pažymi L. Adomaitytė-Ruzgienė.
Kūno priežiūros priemonių sąrašas taip pat neturi būti ilgas. Kasdienai, pasak specialistės, pakanka švelnaus prausiklio, o sausėjant odai galima rinktis kūno pienelį, kremą ar sviestą. Jei paauglystėje atsiranda kūno aknė, galima ieškoti būtent šiai problemai skirtų priemonių.
Pirmieji grožio įpročiai formuojasi namuose
E. Nomicės teigimu, jaunesniam žmogui pradėjus domėtis kosmetika, svarbu susigaudyti vis labiau pagal paskirtį diferencijuotame priemonių pasirinkime.
„Pavyzdžiui, vienos veido odos priežiūros priemonės skirtos kasdienei higienai ir drėkinimui, kitos konkrečiam odos poreikiui, dar kitos pasirenkamos kaip papildoma priežiūra. Todėl jaunesniam žmogui svarbu suprasti ne tik tai, kokių priemonių yra, bet ir kam jos skirtos. Čia svarbus vaidmuo tenka ir tėvams“, – sako „Maximos“ atstovė.
Tam pritaria ir kosmetologė L. Adomaitytė-Ruzgienė, pasak kurios, tėvai šį supratimą gali formuoti savo pavyzdžiu – vaikai stebi, kokios priemonės namuose naudojamos ir kokiu tikslu.
„Tėvai gali parodyti, kad kosmetika nebūtinai reiškia pilną lentyną priemonių. Prausiklis reikalingas odai nuvalyti, drėkinamasis kremas – jai sudrėkinti, priemonė nuo spuogų naudojama tada, kai jų atsiranda, o veido kaukė kartais gali būti tiesiog malonus pasilepinimas. Tad nebūtina visko drausti – daug naudingiau paaiškinti, kam konkreti priemonė skirta ir kada jos iš tiesų reikia“, – teigia L. Adomaitytė-Ruzgienė.

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 

